Mens ekslegen studerte helseledelse og prosjektledelse på NAV-støtte, skal han ha forgrepet seg på nytt.

Den 57 år gamle legen ble denne uken dømt til ni års forvaring med en minstetid på seks år for å ha dopet ned og forgrepet seg på fem unge menn og én kvinne. Mannen er dømt for å ha voldtatt flere av disse mens de sov.

Dommen er anket og dermed ikke rettskraftig.

- Han har ikke benektet å ha hatt seksuell omgang med disse, men mener det var frivillig, sier forsvarer Johnny Veum.



Dommen i Oslo tingrett gjaldt forhold som skal ha skjedd fra 2005 og fram til han ble varetektsfengslet i 2012. Dette var den siste av en lang rekke lignende dommer.

Nettavisen skrev torsdag om dommen, og viste en kronologisk oppstilling av de tidligere dommene mot mannen. Les saken her.



Innvilget studiestøtte

Flere ganger gjennom 1990 og 2000-tallet ble mannen dømt for lignende overgrep mot unge mennesker. Tidlig på 2000-tallet mistet han den norske turnuslisensen sin, og forsøkte i flere år å få tilbake denne. Han gikk da også til sivilt søksmål mot Statens helsepersonellnemnd, men tapte i 2005.

I 2005 fikk ekslegen innvilget studiestøtte av NAV. I dommen fra Oslo tingrett står det at han fra 2005 til 2011 tok en bachelorgrad i helseledelse og en mastergrad i prosjektledelse ved BI.

- Han tok utdanning for å komme seg i arbeid. Det var prosjektledelse som var hoveddelen av utdannelsen, og det var ikke snakk om at han senere skulle opptre som lege, sier mannens forsvarer, Johnny Veum til Nettavisen.





FORSVARER: Advokat Johnny Veum er forsvarer for 57 år gammel tidligere lege som er dømt for voldtekt og overgrep mot fem menn og en jente. Foto: Cornelius Poppe (NTB scanpix)





Veum sier at mannen kunne videreutdanne seg og jobbe innenfor feltet han har kunnskap om, selv om han hadde mistet retten til å jobbe som lege.

- Selv om jeg som advokat skulle mistet advokatbevillingen så vil jeg likevel kunne jobbe som jurist, påpeker Veum.



Sjekker ikke vandel

Fylkesdirektør Hege Farnes Hildrum i NAV Oslo sier på generelt grunnlag at NAV ikke sjekker vandelen til personer som som får arbeidsrettet tiltak.



NAV: Hege Farnes Hildrum er fylkesdirektør i NAV Oslo. Foto: Nyebilder.no

- Det er brukers individuelle behov som ligger til grunn. Når vi vurderer om et tiltak er nødvendig og hensiktsmessig for at brukeren kan skaffe seg arbeid, så baserer vi oss på de opplysninger som kommer fra bruker og eventuelt andre instanser som bruker har tillatt oss å hente opplysninger fra. Det er slik at vi har ikke anledning til å innhente politiattester i forbindelse med arbeidsrettet tiltak, sier Hildrum til Nettavisen. Hun uttaler seg på generelt grunnlag og presiserer at hun ikke kan uttale seg om denne enkelte saken.

- Skulle dere hatt mulighet til å innhente politiattest?

- Nå bør nok andre svar på det. Det jeg kan si er at det ville vært ressurskrevende fordi vi til enhver tid har et høyt antall personer inne på tiltak. Å hente politiattester for alle disse personene ville kreve mye, sier hun og legger til at hun ikke tror det er mange som videreutdanner seg innenfor et felt der de ikke ville fått arbeid etter endt utdanning.

- I de bransjer hvor det er vurdert behov for politiattester så har arbeidsgiver mulighet til å innhente dette i forbindelse med ansettelser, sier hun.